ตลาดหุ้นเอเชียทะยานขึ้นเช้านี้ หลังเจ้าหน้าที่เฟดแนะชะลอขึ้นดอกเบี้ย
ตลาดหุ้นเอเชียทะยานขึ้นเช้านี้ หลังเจ้าหน้าที่เฟดแนะชะลอขึ้นดอกเบี้ย
13 ก.ย. 2559

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ โดยได้รับแรงหนุนจากตลาดหุ้นนิวยอร์กที่ปิดทะยานขึ้นเมื่อคืน หลังจากนางลาเอล เบรนนาร์ด หนึ่งในคณะผู้ว่าการธนาคารกลางสหรัฐ (เฟด) ได้แนะนำให้เฟดดำเนินนโยบายผ่อนคลายทางการเงินต่อไป
โดยดัชนี MSCI Asia Pacific เพิ่มขึ้น 0.5% แตะระดับ 138.37 จุด เมื่อเวลาประมาณ 9.05 น.ตามเวลาโตเกียว         
ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,764.65 จุด เพิ่มขึ้น 91.73 จุด, ดัชนี TAIEX ตลาดหุ้นไต้หวันเปิดวันนี้ที่ 8,983.95 จุด เพิ่มขึ้น 36.89 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,011.93 จุด เพิ่มขึ้น 20.45 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,829.41 จุด ลดลง 43.92 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,680.27 จุด ลดลง 6.17 จุด
ทั้งนี้ นางเบรนนาร์ดซึ่งมักมีท่าทีสนับสนุนให้เฟดชะลอการปรับขึ้นอัตราดอกเบี้ยนั้น ได้แนะนำให้เฟดใช้ความระมัดระวังมิให้ปรับนโยบายอัตราดอกเบี้ยเร็วเกินไป ขณะที่มีความวิตกต่อผลกระทบจากปัจจัยภายนอกประเทศที่จะกระทบเศรษฐกิจสหรัฐ นอกจากนี้ นางเบรนนาร์ดยังระบุว่า ตลาดเกิดใหม่ และจีน ยังคงมีความเสี่ยงในช่วงขาลง เนื่องจากการลงทุน และการบริโภคที่อ่อนแอ
สำหรับการกล่าวสุนทรพจน์ของนางเบรนนาร์ดช่วยให้ตลาดคลายความวิตกกังวลจากกระแสคาดการณ์ในช่วงก่อนหน้านี้ว่า เฟดอาจจะปรับขึ้นอัตราดอกเบีย หลังจากนายเอริค โรเซนเกรน ประธานเฟด สาขาบอสตัน และนายโรเบิร์ต แคปแลน ประธานเฟด สาขาดัลลัส ได้ออกมาสนับสนุนให้เฟดปรับขึ้นดอกเบี้ย ซึ่งเป็นสาเหตุให้ดัชนีดาวโจนส์ดิ่งลงเกือบ 400 จุดเมื่อวันศุกร์ที่ผ่านมา